钦定古今图书集成/明伦汇编/氏族典/第549卷 > 《廖用贤尚友录》 > 叶李
## 钦定古今图书集成/明伦汇编/氏族典/第549卷 > 《廖用贤尚友录》 > 叶李

按《元史叶李传》：“李字太白，一字舜玉，杭州人。少有奇
质，补京学生。宋景定五年，彗出于柳，理宗下诏罪己，
求直言。时贾似道骄肆自颛，李乃与同舍生八十三
人伏阙上书，攻似道，窜漳州。似道既败，乃得自便。会
宋亡，归隐富春山。江淮行省及宣、宪两司争辟之，署
苏杭、常等郡教授，俱不应。至元十四年，世祖命求遗”
逸，以李姓名上，即授奉训大夫、浙西道儒学提举。二
十三年，李至京师，日召见披香殿，询以治道。李历陈
古帝王得失成败之由，世祖首肯。赐坐赐宴，更命五
日一入议事。二十四年，特拜御史中丞，兼商议中书
省事，李固辞。会尚书省立，授李资善大夫、尚书左丞，
陞尚书右丞，转资德大夫。时淮、浙饥馑，谷价腾踊。李
奏免江淮租税之半，运湖广、江西粮十七万石至镇
江，以赈饥民。桑哥为尚书丞相，颛擅国政，李莫能有
所匡正。会桑哥败，李以疾得请，南还扬州。二十九年
二月，李还至临清，帝遣使召之，俾为平章政事。李上
表力辞。未几卒，年五十一。至正八年，追封南阳郡公，
谥文简。